Eloffstraat is ’n vername straat in die Johannesburgse middestad en die eerste straat wat tydens die opmeting van die stad ’n naam gekry het. Dis genoem na Jan Eloff, die stad se tweede mynkommissaris en opvolger van Carl von Brandis. Mettertyd sou nog 12 strate in die groter Johannesburgse gebied sy naam kry. Eloffstraat was in die begindae die inkopiemekka van die groeiende dorp. Dit het gelei van Parkstasie na die markplein, nou Beyers Naudéplein. Eloff het ná die Eerste Vryheidsoorlog klerk in die kantoor van die staatsprokureur in Pretoria geword, in 1884 is hy benoem tot eerste siviele kommissaris van die republiek en doen in dié hoedanigheid regstreekse kennis op van die gebeurtenisse insake die goudontdekking en van die ontplooiing van die Witwatersrandse goudveld. In September 1886 het hy openbare aanklaer en klerk van kaptein Carl von Brandis in Johannesburg geword en Von Brandis in November opgevolg as mynkommissaris van die goudveld. In 1886 was Eloff reeds voorsitter van die Delwerskomitee wat uit sewe lede bestaan en toe die Delwerskomitee in 1887 deur 'n Gesondheidsraad vervang word, was hy een van sewe lede. Die Gesondheidsraad het in beheer van plaaslike sake gebly tot die instelling van die eerste stadsraad in 1897.